Komisijos reglamentas (EEB) Nr. 1760/84
1984 m. birželio 22 d.
iš dalies keičiantis Reglamentą (EEB) Nr. 2670/81, nustatantį išsamias įgyvendinimo taisykles dėl virškvotinės cukraus produkcijos
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1981 m. birželio 30 d. Tarybos reglamentą (EEB) Nr. 1785/81 dėl bendro cukraus sektoriaus rinkos organizavimo [1] su paskutiniais pakeitimais, padarytais Reglamentu (EEB) Nr. 606/82 [2], ypač į jo 26 straipsnio 3 dalį,
kadangi Reglamento (EEB) Nr. 1785/81 26 straipsnio 1 dalyje nustatyta, kad virškvotinis cukrus turi būti eksportuojamas natūralaus pavidalo; kadangi iki šiol šis cukrus buvo eksportuojamas baltojo arba žaliavinio cukraus pavidalo; kadangi pastaruoju metu vis daugėjo sirupų, gaunamų iki kristalizacijos ir tokio pavidalo siūlomų parduoti; kadangi, norint šiuos sirupus eksportuoti kaip virškvotinį cukrų, juos būtina kristalizuoti; kadangi tokiomis aplinkybėmis turėtų būti imtasi priemonių patikslinti atitinkamas nuostatas dėl pirmiau minėtų sirupų, pagamintų viršijant Komisijos reglamente (EEB) Nr. 2670/81 [3] nurodytas A ir B kvotas, eksporto; kadangi, kalbant apie eksportuojamų cukraus minėtų sirupų pavidalu kiekių užregistravimo metodą, tikslinga atsižvelgti į 1982 m. birželio 8 d. Komisijos reglamento (EEB) Nr. 1443/82, nustatančio išsamias kvotų sistemos taikymo cukraus sektoriuje taisykles [4], su paskutiniais pakeitimais, padarytais Reglamentu (EEB) Nr. 434/84 [5], nuostatas;
kadangi Reglamente (EEB) Nr. 1443/82 numatyta, kad A ir B sirupų gamyboje gali būti taikomi du išskiriamo cukraus kiekio (cukraus išeigos) nustatymo būdai; kadangi virškvotiniams sirupams taikytinas tik vienas būdas; kadangi, siekiant išvengti administracinių sunkumų, turi būti numatyta, kad kitoje įmonėje pagaminti tokie sirupai neturėtų būti naudojami kaip eksporto pakaitalai;
kadangi šiame reglamente numatytos priemonės atitinka Cukraus vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 2670/81 iš dalies pakeičiamas taip:
1. 1 straipsnio 1 dalies antros pastraipos pirma įtrauka pakeičiama taip:
"- kaip baltasis cukrus arba žaliavinis cukrus, nedenatūruotas, kaip sirupai, gauti iki kristalizacijos, klasifikuojami Bendrojo muitų tarifo 17.02 D II subpozicijoje, arba kaip natūralaus pavidalo izogliukozė,".
2. 1 straipsnio 1 dalis papildoma tokia ketvirta pastraipa:
"Antros pastraipos pirmoje įtraukoje nurodytų sirupų pavidalu eksportuojamo cukraus kiekis nustatomas remiantis jų cukraus išeiga, kaip nustatyta Komisijos reglamento (EEB) Nr. 1443/82 [6] 1 straipsnio 5 dalies antra pastraipoje."
3. 2 straipsnio 2 dalies antra pastraipa pakeičiama taip:
"Tačiau eksportuodamas gamintojas gali pakeisti virškvotinį cukrų arba virškvotinę izogliukozę atitinkamai kitu baltuoju arba žaliaviniu cukrumi, natūralaus pavidalo, klasifikuojamu Bendrojo muitų tarifo 17.01 subpozicijoje, bei kita izogliukoze, kai šiuos pagamino tos pačios valstybės narės teritorijoje įsisteigęs gamintojas. Tokiu atveju cukrų keičiantis gamintojas privalo sumokėti 1,25 ekiu už 100 kg baltuoju cukrumi išreikšto cukraus, o keičiant izogliukozę - ir 1,25 ekiu už 100 kg sauso pavidalo izogliukozės."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1984 m. birželio 22 d.